[Verkiesing] Só lyk finale uitslag in SAArgieffoto Nasionaal: Met 100% van die stemme getel, het die ANC op nasionale vlak 16 103 206 (53,91%) van die stemme en 5 163 setels verower. Die DA het 8 033 502 (26,89%) van die stemme en 1 782 setels op hom verenig, terwyl die EFF 2 448 493 (8,2%) van die stemme en 761 setels gekry het. Die IVP het 4,45% van die stemme en 432 setels gekry en die VF Plus 0,77% van die stemme en 67 setels. Die ANC het ŉ meerderheid in 161 munisipaliteite landwyd behaal, terwyl die DA ŉ meerderheid in 19 munisipaliteite behaal het en die IVP in ses munisipaliteite. In 26 munisipaliteite het geen party ŉ meerderheid gekry nie. In die munisipale verkiesing in 2011 het die ANC nasionaal 16 548 970 (61,95%) van die stemme op hom verenig, die DA het 6 393 890 (23,94%) van die stemme gekry en die IVP 954 021 (3,57%). In die nasionale verkiesing in 2014 het die ANC 11 436 921 (62,15%) van die stemme gekry, die DA 4 091 584 (22,23%) en die EFF 1 169 259 (6,35%) van die stemme. Só lyk die uitslag in die onderskeie provinsies: Gauteng: Die ANC se steun het tot onder 50% gedaal in Gauteng en die party kon slegs in vier van die nege munisipaliteite ŉ meerderheid behaal. Die party het egter nie in een van die drie metro’s ŉ meerderheid behaal nie. Met 100% van die stemme getel, het die ANC 3 256 694 (45,85%) van die stemme en 499 setels op hom verenig. Die DA het 2 642 911 (37,21%) van die stemme en 377 setels gekry, terwyl die EFF 808 161 (11,38%) van die stemme en 122 setels gekry het. Geen party kon ŉ meerderheid in een van Gauteng se drie metro’s, Tshwane, Johannesburg en Ekurhuleni, behaal nie. Die DA is die grootste party in die Tshwane-metro, terwyl die ANC die grootste partye in die Johannesburg- en Ekurhuleni-metro’s is. Koalisies sal egter gevorm moet word om ŉ meerderheid in die metro’s te bekom. Oos-Kaap: Die ANC se steun in die Oos-Kaap het effens afgeneem en dié party kon slegs daarin slaag om een van die provinsie se twee metro’s te wen. Met 100% van die stemme wat getel is, het die ANC 2 395 156 (65,31%) van die stemme en 996 setels ontvang, die DA 722 312 (19,7%) van die stemme en 211 setels en die EFF 189 935 (5,18%) van die stemme en 73 setels. Die ANC kon egter nie daarin slaag om ŉ meerderheid in twee van die provinsie se 33 munisipaliteite te kry nie. Die DA is ná die verkiesing die grootste party in die Nelson Mandelabaai-metro en het ook die Kouga-munisipaliteit met ŉ meerderheid ingepalm. KwaZulu-Natal: Die IVP het sy slag gewys in KwaZulu-Natal en in die proses die DA as amptelike opposisieparty onttroon. Met 100% van die stemme getel, het die ANC 3 728 878 (57,48%) van die stemme en 995 setels op hom verenig. Die IVP het 1 192 704 (18,39%) van die stemme en 419 setels gekry, terwyl die DA 983 776 (15,16%) van die stemme en 185 setels verower het. Die EFF het 3,46% van die stemme en 59 setels gekry. Die ANC kon daarin slaag om ŉ meerderheid in 31 van die 43 munisipaliteite te kry, terwyl die IVP ŉ meerderheid in ses munisipaliteite behaal het, waaronder Nkandla , pres. Jacob Zuma se tuisdorp. In eThekwini (Durban), die provinsie se enigste metromunisipaliteit, het die DA sy steun verbeter, terwyl die NFP se nie-deelname klaarblyklik nie ŉ groot impak gehad het nie. Die Minority Front het sleg vertoon, terwyl vier onafhanklike kandidate verkies is. Die ANC beheer steeds die metro, maar sy steun het van 61% in 2011, na 56,01% vanjaar gedaal. Wes-Kaap: Die DA het sy steun in die Wes-Kaap tot meer as 60% verbeter en het ŉ meerderheid in 17 van die 25 munisipaliteite, insluitend die Kaapstad-metro, behaal. Met 100% van die stemme wat getel is, het die DA 2 425 371 (63,33%) van die stemme en 468 setels op hom verenig. Die ANC het 1 004 354 (26,22%) van die stemme en 223 setels ontvang, terwyl die EFF 2,81% van die stemme en 21 setels gekry het. Die ACDP het 1,08% van die stemme en agt setels gekry, terwyl die VF Plus 0,7% van die stemme en ses setels kon verower. Limpopo: Die ANC geniet steeds groot steun in Limpopo, maar kon nie daarin slaag om die meerderheid in twee munisipaliteite in die Waterberg-distriksmunisipaliteit te behaal nie. Met 100% van die stemme getel, het die ANC 1 736 332 (68,75%) van die stemme en 784 setels verower. Die EFF is die amptelike opposisieparty in die provinsie, nadat hy 422 366 (16,72%) van die stemme en 190 setels gekry het, terwyl die DA 203 475 (8,06%) van die stemme en 94 setels ontvang het. Die ANC kon egter in twee munisipaliteite in die Waterberg-distriksmunisipaliteit, in die Modimolle/Mookgopong-munisipaliteit (Nylstroom, Naboomspruit en Vaalwater) en die Thabazimbi-munisipaliteit (insluitend Amandelbult, Thabazimbi en Northam), nie daarin slaag om ŉ meerderheid te behaal nie. Die EFF kon daarin slaag om wyk 13 in Seshego, EFF-leier Julius Malema se tuisdorp, te wen. Die EFF het ook elders in die provinsie sy steun aansienlik verbeter. Noordwes: Die ANC het beheer behou in 17 van Noordwes se 18 munisipaliteite, maar kon nie daarin slaag om ŉ meerderheid in die Rustenburg-munisipaliteit te kry nie. Met 100% van die stemme getel, het die ANC 1 056 972 (59,38%) van die stemme en 494 setels op verower. Die EFF het 276 316 (15,52%) van die stemme en 120 setels gekry, terwyl die DA 267 222 (15,01%) van die stemme en 119 setels gekry het. Mpumalanga: Die ANC het, soos verwag, weereens ŉ wegholoorwinning in Mpumalanga behaal. Die party het 1 495 654 (70,74%) van die stemme en 561 setels gekry, gevolg deur die DA met 273 460 (12,93%) van die stemme en 110 setels. Die EFF het 198 532 (9,39%) van die stemme en 79 setels gekry. Die ANC het ŉ meerderheid in al 17 van die provinsie se munisipaliteite gekry. Vrystaat: Die ANC se steun in die Vrystaat het aansienlik afgeneem, terwyl die DA redelik bestendig gebly het en die EFF gewys het hy is ŉ party om mee rekening te hou. Die ANC het 994 872 (61,53%) van die stemme en 385 setels gekry, die DA 329 570 (20,38%) stemme en 120 setels en die EFF156 687 (9,69%) van die stemme en 63 setels. Die ANC het ŉ meerderheid in 17 van die provinsie se 18 munisipaliteite gekry, insluitend die Mangaung-metro. Noord-Kaap: Die ANC het 434 696 (58,26%) van die stemme verower en sal 23 van die 26 munisipaliteite in dié provinsie beheer. Die ANC het 227 setels van die 382 setels in die provinsie ingepalm. Die DA is die amptelike opposisie in die provinsie, met 185 401 (24.85%) van die stemme en 98 setels. Die EFF het 64 183 (8,6%) van die stemme en 34 setels ingewin.